CELEX: 32012R1101
Language: lt
Date: 2012-11-26 00:00:00
Title: 2012 m. lapkričio 26 d. Komisijos įgyvendinimo reglamentas (ES) Nr. 1101/2012, kuriuo iš dalies keičiamas Reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas  Tekstas svarbus EEE

27.11.2012   
            
            
               LT
            
            
               Europos Sąjungos oficialusis leidinys
            
            
               L 327/18
            
         KOMISIJOS ĮGYVENDINIMO REGLAMENTAS (ES) Nr. 1101/2012
   2012 m. lapkričio 26 d.
   kuriuo iš dalies keičiamas Reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1992 m. spalio 12 d. Tarybos reglamentą (EEB) Nr. 2913/92, nustatantį Bendrijos muitinės kodeksą (1), ypač į jo 247 straipsnį,
   kadangi:
   
               (1)
            
            
               įsigaliojus 2011 m. rugsėjo 27 d. Komisijos reglamentui (ES) Nr. 1006/2011, kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas (2), gazoliams ir skystajam kurui (mazutams), kurių sudėtyje yra biodyzelino, taikomi nauji KN kodai. Šie pakeitimai gali turėti poveikį naftos pramonei: pagal muitinio sandėliavimo procedūrą ir laisvosiose zonose atliekant įprastines prekių tvarkymo operacijas nebeleidžiama vykdyti tam tikrų maišymo operacijų, nes jas atlikus turėtų būti taikomas kitas aštuonženklis KN kodas;
            
         
               (2)
            
            
               reikėtų rasti sprendimą, kad pagal muitinio sandėliavimo procedūrą ir laisvosiose zonose, kaip ir anksčiau, prieš 2012 m. sausio 1 d. įsigaliojant Reglamentui (ES) Nr. 1006/2011, būtų leidžiama maišyti gazolius ar skystąjį kurą (mazutus), kurių sudėtyje nėra biodyzelino, su gazoliais ar skystuoju kuru (mazutais), kurių sudėtyje yra biodyzelino, klasifikuojamais pagal KN 27 skirsnį;
            
         
               (3)
            
            
               maišyti gazolius ar skystąjį kurą (mazutus) su biodyzelinu turėtų būti leidžiama, kad abiejų rūšių prekių nereikėtų sandėliuoti atskirai. Tačiau, atsižvelgiant į Kombinuotosios nomenklatūros 27 skirsnio 2 papildomą pastabą, gauto mišinio sudėtyje atitinkamai biodyzelino arba gazolio ar skystojo kuro (mazuto) turi būti mažiau nei 0,5 % tūrio;
            
         
               (4)
            
            
               todėl Komisijos reglamento (EEB) Nr. 2454/93 (3) 72 priedas turėtų būti atitinkamai iš dalies pakeistas;
            
         
               (5)
            
            
               toks pakeitimas turėtų įsigalioti atgaline data, kad būtų galima panaikinti skolas muitinei, kurios susidarė nuo 2012 m. sausio 1 d. pradėjus taikyti naujuosius KN kodus;
            
         
               (6)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EEB) Nr. 2454/93 72 priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2012 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. lapkričio 26 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 302, 1992 10 19, p. 1.
   
      (2)  OL L 282, 2011 10 28, p. 1.
   
      (3)  OL L 253, 1993 10 11, p. 1.
   
      PRIEDAS
      72 priedo antroje pastraipoje po 14 punkto įrašomi šie 14a ir 14b punktai:
      
                  „14a.
               
               
                  gazolių ar skystojo kuro (mazutų), kurių sudėtyje nėra biodyzelino, maišymas su gazoliais ar skystuoju kuru (mazutais), kurių sudėtyje yra biodyzelino, klasifikuojamais pagal KN 27 skirsnį, kad būtų gauta nuolatinė kokybė arba kliento reikalaujama kokybė nekeičiant prekių pobūdžio, net jei dėl to taikytinas kitas aštuonženklis KN kodas;
               
            
                  14b.
               
               
                  gazolių ar skystojo kuro (mazutų) maišymas su biodyzelinu, kad būtų gautas mišinys, kurio sudėtyje biodyzelino būtų mažiau nei 0,5 % tūrio, ir biodyzelino maišymas su gazoliais ar skystuoju kuru (mazutais), kad būtų gautas mišinys, kurio sudėtyje gazolių ar skystojo kuro (mazutų) būtų mažiau nei 0,5 % tūrio.“